Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A szakszervezet az egyesülési jog alapján létrehozott társadalmi szervezet. Az egyesülési jogról szóló 1989. évi II. törvény 3. § (1) bekezdése szerint „a társadalmi szervezet olyan
Paragraph Index: 1155

A szakszervezet az egyesülési jog alapján létrehozott társadalmi szervezet. Az egyesülési jogról szóló 1989. évi II. törvény 3. § (1) bekezdése szerint „a társadalmi szervezet olyan önkéntesen létrehozott, önkormányzattal rendelkező szervezet, amely az alapszabályban meghatározott célra alakul, nyilvántartott tagsággal rendelkezik, és céljának elérésére szervezi tagjai tevékenységét”. Az adatvédelmi törvény nem határozza meg a közfeladatot ellátó szervek körét, erre vonatkozóan egyéb törvényekben találunk rendelkezéseket. Ezek alapján közfeladatot ellátó szervek például a közalapítványok, a köztestületek, a közszolgálati rádiók és televíziók. E státuszukat állami, hatósági feladataik és/vagy közpénzek feletti rendelkezési joguk indokolja. A szakszervezetek — az egyesülési jogról szóló törvény hatálya alá tartozó társadalmi szervezetekkel, például egyesületekkel együtt — a társadalmi önszerveződés intézményei. Tagságuk érdekeinek védelme és képviselete érdekében kifejtett tevékenységük társadalmi hasznossága ugyanakkor nem emeli a szakszervezeteket a jogi értelemben vett közfeladatot ellátó szervek közé. Az egyesülési jogról szóló törvény 14. § (1) bekezdése kimondja, hogy a társadalmi szervezet működése felett az ügyészség a reá irányadó szabályok szerint törvényességi felügyeletet gyakorol. E felügyelet értelemszerűen kiterjed a szakszervezetek gazdálkodásának ellenőrzésére is. Közérdekű adatnak csak a szakszervezetek számára esetlegesen jutatott állami költségvetési támogatás felhasználásával kapcsolatos információk minősülnének. Mindezek alapján álláspontom tehát az, hogy a szakszervezetek gazdálkodásával kapcsolatos adatok nem közérdekű adatok. Budapest, 1998. augusztus 6. Üdvözlettel: Dr. Majtényi László (490/K/1998) [Állásfoglalás: az agrárgazdasági támogatásban részesülők személyes adatai meghatározott körben közérdekből nyilvánosságra hozhatók] [...] Zalaegerszeg Tisztelt Uram!

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes